Υπηρεσίες οδικής ασφάλειας συνοδεία περιπόλων και εκχιονιστικών μηχανημάτων προσφέρει η Νέα Οδός στα ΙΧ που βρίσκονται αποκλεισμένα στο τμήμα από Καπανδρίτι έως και Μαλακάσα, μετά τη διακοπή της κυκλοφορίας από τις 17:05, από το ύψος των διοδίων Αφιδνών, και στα δύο ρεύματα, λόγω της χιονόπτωσης.

Όπως ενημερώνει σχετικά (ώρα 19:05):

«Α) Ρεύμα προς Αθήνα: Σε τμήμα 10 χλμ από τα ΣΕΑ Σείριος έως και το 37ο χλμ., δόθηκαν υπηρεσίες οδικής ασφάλειας και πλέον με εντολή της τροχαίας και συνοδεία εκχιονιστικών τα οχήματα κινούνται στο ρεύμα προς Αθήνα. Η ομαλοποίηση της κυκλοφορίας θα διαρκέσει περισσότερο από μια ώρα.

Β) Ρεύμα προς Λαμία: Σε τμήμα περίπου 1,5 χλμ. μετά τα διόδια Αφιδνών, στα οχήματα που είχαν ακινητοποιηθεί ολοκληρώθηκε η παροχή οδικής βοήθειας και συνοδεία εκχιονιστικών κινούνται στο ρεύμα προς Λαμία. Η ομαλοποίηση εκτιμάται άμεσα.

Παραμένουν σε ισχύ οι παρακάτω εκτροπές που πραγματοποιούνται σύμφωνα με εντολή της Τροχαίας:

Διακοπή κυκλοφορίας στο ύψος του Σταθμού Διοδίων Αφιδνών, στο ρεύμα προς Λαμία: Οι οδηγοί αναστρέφουν στο ρεύμα προς Αθήνα.

Διακοπή κυκλοφορίας στο ύψος του Σταθμού Διοδίων Θήβας, ρεύμα προς Αθήνα: Οι οδηγοί αναστρέφουν στο ρεύμα προς Λαμία.

Διακοπή κυκλοφορίας στον Ανισόπεδο Κόμβο «Βαθύ» ρεύμα προς Σχηματάρι: Οι οδηγοί αναστρέφουν στο ρεύμα προς Χαλκίδα.

Εκτιμάται ότι σε δύο ώρες θα ολοκληρωθεί η αποσυμφόρηση και θα λήξουν οι εκτροπές.

Υπενθυμίζουμε ότι η κυκλοφορία, σύμφωνα και με τις υποδείξεις της τροχαίας, λόγω των έντονων καιρικών φαινομένων θα είναι δυνατή μόνο με αντιολισθητικές αλυσίδες και μετά τη λήξη των εκτροπών.

Παρακαλούνται οι πολίτες να αποφύγουν τις άσκοπες μετακινήσεις» αναφέρει η Νέα Οδός.